CELEX: 32007D0133
Language: mt
Date: 2007-01-30 00:00:00
Title: 2007/133/KE: Deċiżjoni tal-Kunsill tat- 30 ta’ Jannar 2007 li tawtorizza lill-Estonja, lis-Slovenja u lir-Renju Unit biex japplikaw miżura speċjali li tidderoga mill-Artikoli 167 tad-Direttiva tal-Kunsill 2006/112//KE dwar is-sistema komuni ta' taxxa fuq il-valur miżjud

8.1.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               134
            
         DEĊIŻJONI TAL-KUNSILL
   tat-30 ta’ Jannar 2007
   li tawtorizza lill-Estonja, lis-Slovenja u lir-Renju Unit biex japplikaw miżura speċjali li tidderoga mill-Artikoli 167 tad-Direttiva tal-Kunsill 2006/112//KE dwar is-sistema komuni ta' taxxa fuq il-valur miżjud
   (2007/133/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar sistema komuni ta' taxxa fuq il-valur miżjud (1), u b’mod partikolari l-Artikolu 395(1) tagħha,
   Wara li kkunsidra l-proposta mill-Kummissjoni,
   Billi:
   
               (1)
            
            
               Bi qbil ma' l-Artikolu 27 tas-Sitt Direttiva tal-Kunsill 77/388/KEE tas-17 ta' Mejju 1977 dwar l-armonizzazzjoni tal-liġijiet ta' l-Istati Membri fir-rigward ta' taxxi fuq it-turnover — sistema komuni ta' taxxa fuq il-valur miżjud: bażi uniformi ta' stima (2), ir-Renju Unit kien awtorizzat bid-Deċiżjoni 97/375/KE (3), b'deroga mill-Artikolu 17(1) tad-Direttiva msemmija u biex iħaddem skema fakultattiva li fiha t-taxxa jingħata kont tagħha abbażi tal-ħlasijiet li jkunu saru u dawk li jkun iddaħħlu (kontabilità bbażata fuq il-ħlasijiet), biex tipposponi d-dritt tat-tnaqqis tal-VAT ta' l-input ta' persuni taxxabbli li jagħtu kont tal-VAT ta' l-output għall-fornimenti tagħhom meta jkunu rċevew il-ħlas tal-prezz min-naħa tal-klijenti tagħhom, skond it-tieni inċiż tat-tielet subparagrafu ta' l-Artikolu 10(2) tad-Direttiva msemmija.
            
         
               (2)
            
            
               Permezz ta’ ittra rreġistrata mis-Segretarjat Ġenerali tal-Kummissjoni fis-26 ta’ Jannar 2006, ir-Renju Unit talab għal estensjoni ta' tliet snin ta' dik id-deroga. Ir-Renju Unit talab ukoll li l-limitu tat-turnover għall-iskema ssimplifikata bbażata fuq il-ħlasijiet jiżdied minn GBP 660 000 għal GBP 1 350 000.
            
         
               (3)
            
            
               Permezz ta’ ittra rreġistrata mis-Segretarjat Ġenerali tal-Kummissjoni fil-31 ta' Awissu 2006, l-Estonja talbet deroga mill-Artikolu 17(1) tad-Direttiva 77/388/KEE biex il-VAT tkun tista' titnaqqas mill-persuna taxxabbli meta jitħallas il-fornitur. Dan il-posponiment tat-tnaqqis sejjer japplika biss skond skema ssimplifikata ta' kontabilità bbażata fuq il-ħlasijiet li fiha l-persuni taxxabbli jagħtu kont tal-VAT ta' l-output għall-fornimenti tagħhom meta jirċievu l-ħlas min-naħa tal-klijenti tagħhom, skond it-tieni inċiż tat-tielet subparagrafu ta' l-Artikolu 10(2) tad-Direttiva msemmija. L-Estonja talbet li l-iskema ta' kontabilità bbażata fuq il-ħlasijiet tkun ristretta għall-persuni taxxabbli li l-liġi ta' l-Estonja tikklassifikahom bħala proprjetarji esklussivi.
            
         
               (4)
            
            
               Permezz ta’ ittra rreġistrata mis-Segretarjat Ġenerali tal-Kummissjoni fis-27 ta' Ġunju 2006, is-Slovenja talbet deroga mill-Artikolu 17(1) tad-Direttiva 77/388/KEE biex il-VAT tkun tista' titnaqqas mill-persuna taxxabbli meta jitħallas il-fornitur. Dan il-posponiment tat-tnaqqis sejjer japplika biss skond skema ssimplifikata ta' kontabilità bbażata fuq il-ħlasijiet li fiha l-persuni taxxabbli jagħtu kont tal-VAT ta' l-output għall-fornimenti tagħhom meta jirċievu l-ħlas min-naħa tal-klijenti tagħhom, skond it-tieni inċiż tat-tielet subparagrafu ta' l-Artikolu 10(2) tad-Direttiva msemmija. Is-Slovenja talbet li l-limitu tat-turnover għall-iskema ssimplifikata tagħha bbażata fuq il-ħlasijiet jiġi stabbilit fil-livell ta' EUR 208 646.
            
         
               (5)
            
            
               Permezz ta’ ittra rreġistrata mis-Segretarjat Ġenerali tal-Kummissjoni fis-6 ta' April 2006, l-Iżvezja talbet deroga mill-Artikolu 17(1) tad-Direttiva 77/388/KEE biex il-VAT tkun tista' titnaqqas mill-persuna taxxabbli meta jitħallas il-fornitur. Dan il-posponiment tat-tnaqqis sejjer japplika biss skond skema ssimplifikata ta' kontabilità bbażata fuq il-ħlasijiet li fiha l-persuni taxxabbli jagħtu kont tal-VAT ta' l-output għall-fornimenti tagħhom meta jirċievu l-ħlas min-naħa tal-klijenti tagħhom, skond it-tieni inċiż tat-tielet subparagrafu ta' l-Artikolu 10(2) tad-Direttiva msemmija. L-Iżvezja talbet li l-limitu tat-turnover għall-iskema ssimplifikata tagħha bbażata fuq il-ħlasijiet jiġi stabbilit fil-livell ta' SEK 3 000 000.
            
         
               (6)
            
            
               Skond l-Artikolu 27(2) tad-Direttiva 77/388/KEE, il-Kummissjoni infurmat lill-Istati Membri l-oħra permezz ta' ittra tas-6 ta' Ottubru 2006 dwar it-talba li tressqet mill-Estonja, permezz ta' ittra tas-6 ta' Ottubru 2006 dwar it-talba li tressqet mis-Slovenja, permezz ta' ittra ta' l-4 ta' Ottubru 2006 dwar it-talba li tressqet mill-Iżvezja, u permezz ta' ittra tas-6 ta' Ottubru 2006 dwar dik li tressqet mir-Renju Unit. Permezz ta' ittra tas-6 ta' Ottubru 2006, il-Kummissjoni nnotifikat lill-Iżvezja, u permezz ta' ittri tad-9 ta' Ottubru 2006, innotifkat lill-Estonja, lis-Slovenja u lir-Renju Unit, li kellha l-informazzjoni kollha li kienet tqis meħtieġa għall-valutazzjoni tat-talbiet rispettivi tagħhom.
            
         
               (7)
            
            
               Id-Direttiva 77/388/KE ġiet miktuba mill-ġdid u mħassra bid-Direttiva 2006/112/KE. Referenzi għad-dispożizzjonijiet ta' l-ewwel għandhom jinqraw bħala referenzi għal ta' l-aħħar.
            
         
               (8)
            
            
               L-iskema ta' kontabilità bbażata fuq il-ħlasijiet hija miżura ta' simplifika għall-negozji żgħar u ta' daqs medju. Fil-każ tar-Renju Unit, iż-żieda tal-livell massimu għall-iskema ssimplifikata sejjer jippermetti lil għadd akbar ta' negozji biex jagħżlu l-iskema. Iż-żieda tal-limitu tat-turnover jestendi l-iskema għal 57 000 negozju addizzjonali potenzjali. Id-deroga mitluba mill-Estonja sejra tippermetti lil 5 700 negozju biex jużaw l-iskema ta' kontabilità bbażata fuq il-ħlasijiet. Fil-każ tas-Slovenja, 62 000 negozju sejrin ikunu jistgħu jagħżlu li jużaw l-iskema ta' kontabilità bbażata fuq il-ħlasijiet. Fil-każ ta' l-Iżvezja, l-iskema sejra tkun għad-dispożizzjoni ta' 630 000 negozju.
            
         
               (9)
            
            
               Id-derogi ta' l-Estonja, is-Slovenja, l-Iżvezja u r-Renju Unit huma aċċettabbli fid-dawl tal-perċentwal tan-negozji eliġibbli li jistgħu jagħżlu din l-iskema ssimplifikata, u t-tul limitat ta' żmien.
            
         
               (10)
            
            
               Billi persuni taxxabbli li applikaw din is-sistema mhux obbligatorja fil-passat għandhom ikunu jistgħu jkomplu jużawha mingħajr interruzzjoni, l-awtorizzazzjoni mogħtija lir-Renju Unit għandha tapplika mid-data ta' l-iskadenza tad-Deċiżjoni 97/375/KE. Minbarra dan, billi dan jippermetti lil aktar persuni taxxabbli biex jadottaw is-sistema mill-bidu tas-sena tagħhom ta' kontabilità, l-Istati Membri kkonċernati għandhom ikunu permessi li jagħmlu l-iskema mhux obbligatorja disponibbli mill-1 ta' Jannar 2007.
            
         
               (11)
            
            
               Id-deroga kkonċernata ma taffettwax l-ammont globali tad-dħul għall-Istati Membri mit-taxxa miġbura fl-istadju tal-konsum aħħari, u b'konsegwenza ma għandhiex effett negattiv fuq ir-riżorsi proprji tal-Komunità Ewropea li jidħlu mill-VAT.
            
         
               (12)
            
            
               Minħabba l-urġenza tal-kwistjoni, sabiex tkun evitata lakuna ġuridika, huwa imperattiv li tingħata eċċezzjoni għall-perjodu ta' sitt ġimgħat imsemmi fil-punt I(3) tal-Protokoll dwar ir-rwol tal-Parlamenti nazzjonali fl-Unjoni Ewropea, anness mat-Trattat dwar l-Unjoni Ewropea u mat-Tratti li jistabbilixxu l-Komunitajiet Ewropej,
            
         ADOTTA DIN ID-DEĊIŻJONI:
   Artikolu 1
   B'deroga mill-Artikolu 167 tad-Direttiva 2006/112/KE, l-Estonja, is-Slovenja, l-Iżvezja u r-Renju Unit huma awtorizzati jipposponu d-dritt tat-tnaqqis tat-taxxa ta' l-input tal-persuni taxxabbli, kif definit fit-tieni paragrafu, sakemm it-taxxa ta' l-input tkun tħallset lill-fornituri tagħhom.
   Jeħtieġ li l-persuni taxxabbli kkonċernati jużaw skema li fiha jagħtu kont tal-VAT ta' l-output għall-fornimenti tagħhom meta jkunu rċevew il-ħlas mingħand il-klijenti tagħhom. Jeħtieġ ikollhom turnover annwali ta' mhux aktar minn EUR 208 646 għas-Slovenja, SEK 3 000 000 għall-Iżvezja u GBP 1 350 000 għar-Renju Unit, jew, fil-każ ta' l-Estonja, jeħtieġ li jkunu rreġistrati bħala proprjetarju esklussiv.
   Artikolu 2
   Id-Deċiżjoni 97/375/KE hija permezz ta' dan mħassra.
   Artikolu 3
   Din id-Deċiżjoni għandha tapplika mill-1 ta' Jannar 2007 sal-31 ta' Diċembru 2009.
   Artikolu 4
   Din id-Deċiżjoni hija indirizzata lir-Repubblika ta' l-Estonja, ir-Repubblika tas-Slovenja, ir-Renju ta' l-Iżvezja u r-Renju Unit tal-Gran Brittanja u l-Irlanda ta' Fuq.
   
      Magħmula fi Brussell, 30 ta’ Jannar 2007.
      
         
            Għall-Kunsill
         
         
            Il-President
         
         P. STEINBRÜCK
      
   
   
      (1)  ĠU L 347, 11.12.2006, p. 1. Direttiva kif emendata bid-Direttiva 2006/138/KE (ĠU L 384, 29.12.2006, p. 92).
   
      (2)  ĠU L 145, 13.6.1977, p. 1. Direttiva kif emendata l-aħħar bid-Direttiva 2006/98/KE (ĠU L 363, 20.12.2006, p. 129).
   
      (3)  ĠU L 158, 17.6.1997, p. 43. Direttiva kif emendata l-aħħar bid-Deċiżjoni 2003/909/KE (ĠU L 342, 30.12.2003, p. 49).